b'\n_START_ARTICLE_\nVladimir Klemen\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKlemen\xc4\x8di\xc4\x8d je leta 1951 diplomiral na ljubljanski Prirodoslovno matemati\xc4\x8dni fakulteti in 1957 doktoriral na Fakulteti za naravoslovje in tehnologijo v Ljubljani. Leta 1951 se je zaposlil na ljubljanski Filozofski fakulteti kjer je postal 1972 redni profesor. Strokovno se je izpopolnjeval v M\xc3\xbcnchnu, Var\xc5\xa1avi in drugod ter skrbel za vklju\xc4\x8devanje slovenske geografije v srednjeevropsko. Vladimir Klemen\xc4\x8di\xc4\x8d je bil od leta 1962 do 1980 direktor univerzitetnega In\xc5\xa1tituta za geografijo, v letih 1988-89 je vodil tudi In\xc5\xa1titut za narodnostna vpra\xc5\xa1anja. Klemen\xc4\x8di\xc4\x8d je utemeljitelj socialne geografije v Sloveniji. Leta 1992 je bil imenovan za Ambasadorja Republike Slovenije v znanosti. 1994 pa za zaslu\xc5\xbenega profesorja ljubljanske univerze.\n_START_SECTION_\nDelo\n_START_PARAGRAPH_\nKlemen\xc4\x8di\xc4\x8d se je sprva ukvarjal s slovensko narodno manj\xc5\xa1ino na Koro\xc5\xa1kem, v sedemdesetih in osemdesetih letih 20. stoletja tudi z italijansko in mad\xc5\xbearsko v Sloveniji, s slovensko manj\xc5\xa1ino v Italiji in na Mad\xc5\xbearskem, ter z obmejnimi obmo\xc4\x8dji sploh. Z raziskovanjem zamejske problematike, zlasti prebivalstvene, je pomembno prispeval k teoriji in metodologiji tak\xc5\xa1nih raziskav.'